KIRJALLINEN KYSYMYS E-4116/00 esittäjä(t): Juan Naranjo Escobar (PPE-DE), Salvador Jové Peres (GUE/NGL) ja Carlos Carnero González (PSE) komissiolle. Julkiset urakkasopimukset ja työttömyyden torjunta.



Virallinen lehti nro 174 E , 19/06/2001 s. 0234 - 0235



KIRJALLINEN KYSYMYS E-4116/00 esittäjä(t): Juan Naranjo Escobar (PPE-DE), Salvador Jové Peres (GUE/NGL) ja Carlos Carnero González (PSE) komissiolle (11. tammikuuta 2001) Aihe: Julkiset urakkasopimukset ja työttömyyden torjunta Parlamentti on aiemmin esittänyt kysymyksiä, jotka ovat koskeneet mahdollisuutta ottaa julkisten urakkasopimusten myöntämiskriteereihin mukaan objektiivisia sosiaalisia kriteereitä (ks. kysymykset E-0816/00 ja E-0817/00(1)). Euroopan komissio on vastannut näihin kysymyksiin aina kielteisesti vetoamalla yhteensopimattomuuteen julkisia rakennusurakoita koskevien sopimusten tekomenettelyjen yhteensovittamista koskevan direktiivin 93/37/EY(2) kanssa. Muutamat jäsenvaltioiden viranomaiset tietoisina työttömyyden maassaan aiheuttamasta suunnattomasta ongelmasta ovat sisällyttäneet julkisten urakkasopimusten tekemistä koskeviin kriteereihin viittauksia vakaan työllisyyden luomiseen tai ylläpitoon ilman, että nämä kriteerit syrjisivät mitenkään muiden jäsenvaltioiden tarjoajia. Komissio on käynnistänyt oikeudellisen menettelyn joitakin näitä viranomaisia vastaan. Erään aihetta koskevan oikeudenkäynnin (asia C-255/98, komissio vs. Ranskan tasavalta) tuloksena Euroopan yhteisöjen tuomioistuin päätti, että julkisia urakkasopimuksia koskevat direktiivit eivät estä mahdollisuutta, että sopimuksista päättävät elimet käyttävät urakan myöntämiskriteerinä työttömyyden torjuntaan liittyvää ehtoa edellyttäen, että siinä kunnioitetaan kaikkia yhteisöoikeuden pääperiaatteita ja erityisesti syrjimättömyyden periaatetta (tuomion 50 kohta). Tuomion päätelmät ovat selvillä. Mitä komissio aikoo tehdä joidenkin viranomaisten avoinna olevien oikeusjuttujen kanssa? Aikooko komissio mainitun tuomion hengen selventämiseksi sisällyttää päätelmät julkisia sopimuksia koskeviin uusiin direktiiveihin, jotka ovat parhaillaan hyväksyttävinä yhteisön toimielimissä? (1) EYVL C 374 E, 28.12.2000, s. 164. (2) EYVL L 199, 9.8.1993, s. 54. Frederik Bolkesteinin komission puolesta antama vastaus (5. maaliskuuta 2001) Arvoisten parlamentin jäsenten esittämä kysymys, joka koskee Euroopan yhteisöjen tuomioistuimen äskettäin antaman tuomion asiassa C-225/98 (Koulurakennukset Nord-Pas-de-Calais) vaikutuksia rikkomistapausten käsittelylle ja tuleville julkisia hankintoja koskeville direktiiveille, herättää monitahoisia kysymyksiä. Komissio tutkii parhaillaan edellä mainittua oikeustapausta ja aikoo tiedottaa näkemyksestään tulkitsevassa tiedonannossa, jossa otetaan kantaa mahdollisuuksiin ottaa huomioon sosiaalisia tarkoituksia julkisissa hankinnoissa; tämän tiedonannon komissio on ottanut tehtäväkseen antaa vuoden 2001 ensimmäisen vuosipuoliskon loppuun mennessä. Mainitun tiedonannon perusteella komissio päättää, mihin toimenpiteisiin on ryhdyttävä eräitä jäsenvaltioita vastaan aloitettujen rikkomismenettelyjen johdosta. Edellä mainitun tiedonannon mukaisesti ja ottaen huomioon neuvostossa ja parlamentissa käydyt keskustelut julkisia hankintoja koskevien direktiivien uudistamisen hyväksymisestä, komissio tutkii, onko aiheellista ehdottaa nimenomaisen säännöksen ottamista lainsäädäntöön, jotta mahdollisuus sisällyttää sosiaalisia kriteerejä julkisiin hankintoihin selkiytyisi.